ཡབ་རྗེ་བླ་མ་སྐལ་ལྡན་རྒྱ་མཚོས་ཀྱང༌།བསྡུས་གྲྭའི་རྩ་ཚིག་ལས་འདི་ལྟར་གསུངས་ཏེ།གང་ཞིག་བསྡུས་སྦྱོར་གྲུ་ཆེན་ནས།།གཞུང་བཟང་ནོར་བུའི་གླིང་བགྲོད་ལ།།ཐབས་འདི་སྐྱ་བ་ལྟར་གཅེས་པས།།དེད་དཔོན་བདག་གིས་སྦྱིན་པར་བྱ།།ཞེས་དང༌།འདི་འདྲའི་ཕྲ་མཛངས་རིགས་པ་ལ།།ཡུལ་དུས་དབང་གིས་སྦྱང་མཁན་དཀོན།།འོན་ཀྱང་ཁོ་བོའི་རྗེས་འཇུག་རྣམས།།ཕྱོགས་རེས་མ་ཚིམ་ཀུན་ལ་སྦྱོངས།།ཞེས་དང༌།འཇམ་དབྱངས་ཚུལ་ཁྲིམས་ཆོས་འཕེལ་དང༌།།རིགས་བདག་བློ་གྲོས་རྣམ་རྒྱལ་གྱིས།།བདག་བློའི་རིགས་པའི་སྒོ་ཕྱེ་བས།།སྐལ་ལྡན་རྒྱ་མཚོས་ཆོས་འདི་བརྩི།།དགེ་བའི་རིགས་ལམ་རྒྱས་གྱུར་ཅིག།ཅེས་མདོ་སྔགས་རིག་གནས་དང་བཅས་པའི་གཞུང་དོན་གྱི་ནོར་བུ་ལོན་པ་ལ་རིགས་པའི་ལམ་ལ་བློ་གྲོས་ཀྱི་སྣང་བ་རྒྱས་པ་གལ་ཆེ་བར་མཐོང་ནས་ཡབ་རྗེ་རང་ཉིད་ཀྱིས་བསྡུས་གྲྭའི་རྩ་ཚིག་བརྩམ་པའི་དགེ་བ་ཡང་རིགས་ལམ་ལ་བློ་རྒྱས་པའི་ཆེད་དུ་བསྔོ་བར་མཛད་པ་ཡིན་ནོ།།